Rakendama peaks trahve ja kaebuste esitamise võimalust, et takistada turuosaliste ebaausaid võtteid, leiab Europarlamendi põllumajanduskomisjon. Raportis tehakse  ettepanek, et liikmesriikide spetsiaalsed ametkonnad peaksid seirama tootjate ja kaubanduse vahelisi suhteid ning analüüsima kaubanduse omabrändide võimalikku ebaausat kasutamist. Samuti tehakse ettepanek pilootprojektina ellu kutsuda Euroopa põllumajandustoodete hindade ja kasumi seirekeskus, mille jaoks Euroopa Parlament ja nõukogu kiitsid 2010. aasta eelarves heaks 1,5 miljoni euro suuruse eraldise. Seejuures peaks vaatlema erinevate piirkondade ja erinevates sotsiaalmajanduslikes olukordades olevate  peamiste põllumajandussektorite tootmiskulusid ja tootjahindu.